જીહા, ઊના પાસેનાં ખજૂરી નેસમાં એક માલધારી પરિવાર વસે છે. નનાભાઇ વણજાર એટલે પરિવારનાં 'મોભી'. સિંહ, દીપડા, હરણ, જેવાં વન્યજીવો પ્રત્યેની અતૂટ લાગણી આપણને તેમની સાથેની વાતચીતમાં અનુભવાય. આ પરિવાર જ્યાં વસે છે એ ઘટાટોપ જંગલ વચ્ચે જવા માટે ન તો પાકી સડક છે ન તો વાહન વ્યવહારની કોઇ સુવિધા. જંગલનાં મુલાકાતીઓને ક્યારેક સાથેનો ગાઇડ બતાવે ત્યારે ખ્યાલ આવે કે તેઓ 'વનકેસરી'ની સામે માત્ર થોડા ફૂટ છેટે ઉભા છે. ગીચ ઝાડી વચ્ચેથી સિંહ તેમને નિહાળતો હોય એ વાતની ફકત ગાઇડને જ ખબર હોય છે. પરંતુ નનાભાઇનાં પરિવારજનો પૈકી તમને કોઇ એમ કહે કે, હમણાં 'સાવજ' અહીંથી નીકળવો જોઇએ. અને ખરેખર થોડીવારમાં સાવજ ત્યાંથી પસાર થાય જ.